SMERNICA KOMISIE 2006/61/ES
zo 7. júla 2006,
ktorou sa menia a dopĺňajú smernice Rady 86/362/EHS, 86/363/EHS a 90/642/EHS, pokiaľ ide o maximálne hladiny rezíduí atrazínu, azinfos-etylu, cyflutrínu, etefónu, fentiónu, metamidofosu, metomylu, parakvátu a triazofosu
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 86/362/EHS z 24. júla 1986 o stanovení maximálnych hladín rezíduí pesticídov v a na obilninách (1), a najmä na jej článok 10,
so zreteľom na smernicu Rady 86/363/EHS z 24. júla 1986, ktorou sa stanovujú maximálne hladiny rezíduí pesticídov v a na potravinách živočíšneho pôvodu (2), a najmä na jej článok 10,
so zreteľom na smernicu Rady 90/642/EHS z 27. novembra 1990 o stanovení maximálnych hladín pre rezíduá pesticídov v a na určitých produktoch rastlinného pôvodu vrátane ovocia a zeleniny (3), a najmä na jej článok 7,
so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (4), a najmä na jej článok 4 ods. 1 písm. f),
keďže:
(1)
V prípade obilnín a produktov rastlinného pôvodu vrátane ovocia a zeleniny hladiny rezíduí svedčia o používaní minimálnych množstiev pesticídov potrebných na dosiahnutie účinnej ochrany rastlín aplikovaných takým spôsobom, aby bolo množstvo rezíduí čo najnižšie a zároveň toxikologicky najprijateľnejšie, predovšetkým so zreteľom na ochranu životného prostredia a odhadovaný potravinový príjem spotrebiteľov. V prípade potravín živočíšneho pôvodu hladiny rezíduí svedčia o tom, že zvieratá spotrebúvajú obilniny a produkty rastlinného pôvodu ošetrované pesticídmi a prípadne aj o priamych dôsledkoch používania veterinárnych liečiv. Maximálne hladiny rezíduí (maximum residue levels - MRL) stanovené Spoločenstvom predstavujú hornú hranicu množstva tých rezíduí, ktorých výskyt by sa dal predpokladať v produktoch pri dodržiavaní správnej poľnohospodárskej praxe.
(2)
Hladiny MRL pre pesticídy sa kontrolujú a upravujú, aby sa zohľadnili nové informácie a údaje. Tieto hladiny rezíduí sú stanovené na spodnej hranici analytického určenia, ak povolený spôsob použitia prípravkov na ochranu rastlín nevedie k zistiteľným hladinám rezíduí pesticídov v alebo na potravinárskom výrobku alebo ak neexistuje povolený spôsob použitia prípravkov, alebo ak daný spôsob použitia prípravkov, ktorý je povolený členskými štátmi, nebol podložený potrebnými údajmi, alebo ak spôsob použitia prípravkov v tretích krajinách, ktorý má za následok prítomnosť rezíduí v alebo na tých potravinárskych výrobkoch, ktoré môžu byť uvedené do obehu na trhu Spoločenstva, neboli doložené potrebnými údajmi. Komisia bola informovaná, že pokiaľ ide o viaceré pesticídy, v súčasnosti platné MRL je pravdepodobne potrebné zmeniť vzhľadom na dostupnosť nových informácií z oblasti toxikológie a príjmu spotrebiteľmi.
(3)
Komisia požiadala príslušné spravodajské členské štáty, aby predložili návrhy na úpravu MRL platných v Spoločenstve. Tieto návrhy boli predložené Komisii.
(4)
V súlade s postupmi a praxou Spoločenstva a s prihliadnutím na usmernenia uverejnené Svetovou zdravotníckou organizáciou (5) sa opätovne posúdilo a prehodnotilo celoživotné a krátkodobé vystavenie spotrebiteľov v tejto smernici uvedeným účinkom pesticídov prostredníctvom potravinových produktov. Z uvedeného vyplýva, že je vhodné stanoviť nové hladiny MRL, ktoré zabránia neprijateľnému vystaveniu spotrebiteľov týmto účinkom.
(5)
Podľa potreby sa v súlade s postupmi a praxou Spoločenstva a s prihliadnutím na usmernenia uverejnené Svetovou zdravotníckou organizáciou vykoná posúdenie a vyhodnotenie akútneho vystavenia spotrebiteľov účinkom pesticídov prostredníctvom jednotlivých potravinových produktov s možným obsahom rezíduí. V tejto súvislosti možno konštatovať, že prítomnosť rezíduí pesticídov na úrovni nových MRL alebo pod touto úrovňou nespôsobuje akútne toxické účinky.
(6)
Prostredníctvom Svetovej obchodnej organizácie sa otázka nových MRL prerokovala s obchodnými partnermi Spoločenstva a ich pripomienky v súvislosti s uvedenými hladinami boli zohľadnené.
(7)
Prílohy k smerniciam 86/362/EHS, 86/363/EHS a 90/642/EHS by preto mali byť zodpovedajúcim spôsobom zmenené a doplnené.
(8)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,
PRIJALA TÚTO SMERNICU:
Článok 1
Príloha II k smernici 86/362/EHS sa mení a dopĺňa v súlade s prílohou I k tejto smernici.
Článok 2
Príloha II k smernici 86/363/EHS sa mení a dopĺňa v súlade s prílohou II k tejto smernici.
Článok 3
Príloha II k smernici 90/642/EHS sa mení a dopĺňa v súlade s prílohou III k tejto smernici.
Článok 4
1. Členské štáty prijmú a uverejnia najneskôr 20. januára 2007 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
Tieto ustanovenia sa uplatňujú od 21. januára 2007.
Členské štáty uvedú priamo v prijatých opatreniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
Článok 5
Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
Článok 6
Táto smernica je určená členským štátom.
V Bruseli 7. júla 2006